text: РЕШЕНИЕ НА СЪВЕТА
  от 3 декември 2012 година
  за сключването на Споразумение между Европейския съюз и Република Молдова относно закрилата на географските означения на земеделски продукти и храни
  (2013/7/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) и член 218, параграф 7 от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  Комисията договори от името на Съюза Споразумение между Европейския съюз и Република Молдова относно закрилата на географските означения на земеделски продукти и храни („Споразумението“).
  (2)
  Споразумението ще позволи взаимна закрила на географските означения на Съюза и на Република Молдова и ще допринесе за сближаване на законодателството на съседните на Съюза държави.
  (3)
  В съответствие с Решение 2012/292/ЕС на Съвета от 31 май 2012 г. (1) Споразумението бе подписано на 26 юни 2012 г. при условие на сключването му.
  (4)
  Някои задачи по прилагането на Споразумението бяха възложени на съвместния комитет, създаден съгласно член 11 от Споразумението, включително правомощието за изменение на някои технически аспекти на Споразумението, както и някои приложения към него.
  (5)
  Следва да се определи вътрешната процедура относно определянето на позицията на Съюза в посочения съвместен комитет по въпросите, свързани със Споразумението.
  (6)
  Споразумението следва да бъде одобрено,
  ПРИЕ НАСТОЯЩОТО РЕШЕНИЕ:
  Член 1
  Споразумението между Европейския съюз и Република Молдова относно закрилата на географските означения на земеделски продукти и храни („Споразумението“) и Декларацията, приложена към него, се одобряват от името на Съюза.
  Член 2
  Комисията представлява Съюза в съвместния комитет, създаден с член 11 от Споразумението („съвместния комитет”).
  Измененията на Споразумението чрез решения на съвместния комитет се одобряват от Комисията от името на Съюза.
  Когато заинтересованите страни не могат да постигнат обща позиция в резултат на възражения във връзка с географско означение, Комисията приема такава позиция в съответствие с процедурата по разглеждане, предвидена в член 5 от Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (2). Комисията се подпомага от един от следните комитети, в зависимост от продуктите, обхванати от съответното географско означение:
  а)
  Постоянния комитет за защитени географски указания и защитени наименования за произход, създаден с Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (3);
  б)
  Управителния комитет за общата организация на селскостопанските пазари, създаден с Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (4); или
  в)
  Комитета по спиртни напитки, създаден с Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки (5).
  Член 3
  Председателят на Съвета определя лицето(ата), упълномощено(и) да извърши(ат) от името на Съюза нотифицирането, предвидено в член 14 от Споразумението.
  Член 4
  Настоящото решение влиза в сила в деня на приемането му.
  Съставено в Брюксел на 3 декември 2012 година.